Ρίκι Ρούμπιο

Ο Ρίκι Ρούμπιο (Ricard Rubio Vives), (Βαρκελώνη, 21 Οκτωβρίου 1990) είναι Ισπανός διεθνής καλαθοσφαιριστής. Με ύψος 1,93 μέτρα αγωνίζεται στη θέση του πόιντ γκαρντ για τους Κλίβελαντ Καβαλίερς του ΝΒΑ.

Σταδιοδρομία 
Ο Ρούμπιο γεννήθηκε στη Βαρκελώνη. Έκανε το ντεμπούτο του στο ισπανικό πρωτάθλημα την περίοδο 2005-06 με την DKV Χοβεντούτ στις 15 Οκτωβρίου του 2005 σε ηλικία 14 ετών και έγινε ο νεότερος καλαθοσφαιριστής που έπαιξε στο ισπανικό πρωτάθλημα. Κατέκτησε το FIBA EuroCup με τη Χοβεντούτ την ίδια χρονιά, ενώ την επόμενη σεζόν έκανε τα περισσότερα κλεψίματα της κανονικής περιόδου.

Έκανε το πρώτο του ντεμπούτο στην Ευρωλίγκα στις 24 Οκτωβρίου 2006, απέναντι στον Παναθηναϊκό. Ο Ρούμπιο είχε κατά μέσον όρο 2,8 ασίστ ανά αγώνα στην πρώτη του σεζόν στην Ευρωλίγκα. Κέρδισε το ULEB Cup με τη Χοβεντούτ το 2008, ενώ ψηφίστηκε ως ο καλύτερος πλέι μέικερ της χρονιάς στο ισπανικό πρωτάθλημα.

Στις 25 Ιουνίου του 2009 επιλέχθηκε στο νούμερο 5 του ντραφτ από τους Μινεσότα Τίμπεργουλβς, κάνοντάς τον, τον πρώτο γεννημένο στη δεκαετία του 1990 παίκτη που έγινε ντραφτ στο NBA. Οι Τίμπεργουλβς συμφώνησαν με την Μπανταλόνα, να εξαγοράσουν το συμβόλαιό του. Ωστόσο, ο Ρούμπιο αρνήθηκε να κάνει αυτή τη συμφωνία, αναφέροντας ότι αισθάνθηκε πως έπρεπε να ωριμάσει περισσότερο πριν κάνει την είσοδό του στο NBA. Στις 31 Αυγούστου 2009 η Χοβεντούτ έκανε διαπραγματεύσεις με την Μπαρτσελόνα και έτσι ο Ρούμπιο υπέγραψε εξαετές συμβόλαιο με τους Καταλανούς της Βαρκελώνης. Το 2010 ψηφίστηκε και πάλι καλύτερος πλέι μέικερ του πρωταθλήματος και κέρδισε το τρόπαιο της Ευρωλίγκας με τη Μπαρτσελόνα. 

Το καλοκαίρι του 2011 συμφώνησε με τους Τίμπεργουλβς στους οποίους έμεινε για έξι χρόνια. Το καλοκαίρι του 2017 συμφώνησε με την ομάδα των Γιούτα Τζαζ, στην οποία έμεινε μέχρι το 2019.

Το καλοκαίρι του 2019, υπέγραψε για τέσσερα χρόνια με την ομάδα των Φοίνιξ Σανς, έναντι 51 εκατομμυρίων δολαρίων. Στις 16 Δεκεμβρίου, ο Ρούμπιο έκανε το πρώτο του τριπλ νταμπλ με τους Σανς με 10 πόντους, 11 ριμπάουντ και 14 ασίστ στην ήττα 111-110 από τους Μπλέιζερς. Στις 24 Φεβρουαρίου 2020, ο Ρούμπιο πέτυχε 22 πόντους, 11 ασίστ, 7 κλεψίματα και 6 ριμπάουντ στη νίκη με 131-111 έναντι της πρώην ομάδας του, της Γιούτα Τζαζ. Έτσι έγινε ο πρώτος παίκτης των Σανς που πέτυχε τουλάχιστον 20+ πόντους, 10+ ασίστ και 7+ κλεψίματα σε ένα παιχνίδι μετά από τον Κέβιν Τζόνσον το 1996. Στις 23 Ιουνίου 2020, νόσησε από κορωνοϊό στα πλαίσια της πανδημίας του 2020. Τη σεζόν 2019-20 σε 57 ματς στο NBA είχε κατά μέσο όρο 13.1 πόντους και 8.9 ασίστ.

Στις 17 Νοεμβρίου βρέθηκε στους Οκλαχόμα Σίτι Θάντερ, ως αντάλλαγμα για τον Κρις Πωλ στους Σανας, αλλά στις 19 Νοεμβρίου επέστρεψε στους Μινεσότα Τίμπεργουλβς, καθώς τον πήραν μαζί με τα νούμερα 25 και 28 του ντραφτ, δίνοντας στους Θάντερ το νούμερο 17 του ντραφτ, Αλεξέι Ποκουσέβσκι. Τη σεζόν 2020-21 μέτρησε 8,6 πόντους και 6,4 ασίστ κατά μέσο όρο.

Τον Αύγουστο του 2021, κατέληξε στους Κλίβελαντ Καβαλίερς μετά από ανταλλαγή με τον Τόριαν Πρινς. Στις 7 Νοεμβρίου, έκανε ατομικό ρεκόρ στους πόντους καθώς μέτρησε 37 (5/10 δίποντα, 8/9 τρίποντα, 3/3 βολές) μαζί με 10 ασίστ, 3 ριμπάουντ και 1 κλέψιμο. Επιπλέον, έγινε ο μοναδικός παίκτης στην ιστορία του ΝΒΑ, που ήρθε από τον πάγκο για να μετρήσει 30+ πόντους, 10+ ασίστ και 8+ τρίποντα σε ένα ματς. Στις 13 Δεκεμβρίου, έφτασε τις 5.000 ασίστ στην καριέρα του στο ΝΒΑ. Στις 29 Δεκεμβρίου, στο παιχνίδι των Καβαλίερς με τους Πέλικανς υπέστη ρήξη χιαστού στο αριστερό του γόνατο και έμεινε εκτός αγωνιστικής δράσης για το υπόλοιπο της σεζόν 2021-22. Σε 34 αγώνες που αγωνίστηκε είχε κατά μέσο όρο 13,1 πόντους, 6,6 ασίστ και 4,1 ριμπάουντ. 

Στις 6 Φεβρουαρίου 2022 εντάχθηκε μέσω ανταλλαγής στους Ιντιάνα Πέισερς, αλλά δεν αγωνίστηκε ποτέ λόγω τραυματισμού στο γόνατό του. 

Την 1η Ιουλίου 2022 επέστρεψε ως ελεύθερος στους Καβαλίερς υπογράφοντας συμβόλαιο αξίας 18,4 εκατομμυρίων δολαρίων. 

Στις 5 Αυγούστου 2023, με ανακοίνωσή του εξήγησε ότι σταματάει οποιαδήποτε δραστηριότητα στο μπάσκετ, προκειμένου να ασχοληθεί με την ψυχική του υγεία. Συγκεκριμένα δήλωσε πως: «Αποφάσισα να σταματήσω την επαγγελματική μου καριέρα, ώστε να ασχοληθώ με την ψυχική μου υγεία.<...> Θα ήθελα να ζητήσω να σεβαστείτε την ιδιωτικότητά μου, ώστε να αντιμετωπίσω αυτές τις στιγμές και όταν είμαι έτοιμος θα σας δώσω τις απαραίτητες πληροφορίες την σωστή στιγμή».

Εθνική Ισπανίας 

Ο Ρούμπιο επιλέχθηκε για να παίξει στην ισπανική ομάδα μπάσκετ στους Ολυμπιακούς Αγώνες του Πεκίνου του 2008. Κατέκτησε τη δεύτερη θέση με την Ισπανία αφού η ομάδα του έχασε στον τελικό απέναντι στις ΗΠΑ με σκορ 118-107, και έτσι σε ηλικία 17 ετών έγινε ο νεότερος παίκτης που έπαιξε ποτέ σε τελικό μπάσκετ στους Ολυμπιακούς Αγώνες.

Την επόμενη χρονιά έπαιξε στο Ευρωμπάσκετ της Πολωνίας, όπου η Ισπανία κέρδισε τη Σερβία στον τελικό με σκορ 85-63. Στο τουρνουά, ο Ρούμπιο έπαιξε κατά μέσο όρο 22,7 λεπτά, είχε 5,9 πόντους, 2,2 ριμπάουντ, 3,9 ασίστ και 1,4 κλεψίματα σε κάθε αγώνα. Στο Ευρωμπάσκετ 2011 ξανακέρδισε το χρυσό μετάλλιο νικώντας τη Γαλλία 98-85. Ακολούθησαν τρία χάλκινα μετάλλια στα Ευρωμπάσκετ 2013 και 2017, καθώς και το χάλκινο στους Ολυμπιακούς Αγώνες 2016 στο Ρίο. 

Το 2019 κατέκτησε το χρυσό μετάλλιο στο Παγκόσμιο Κύπελλο της Κίνας, με τον ίδιο να βγαίνει πολυτιμότερος του τελικού κόντρα στην Αργεντινή (95-75), με 20 πόντους, μέλος της καλύτερης πεντάδας καθώς και πολυτιμότερος παίκτης της διοργάνωσης με 16,4 πόντους, 6 ασίστ, 4,6 ριμπάουντ και 1,5 κλεψίματα.

Το 2020, μετά από ψηφοφορία στον ιστότοπο της Παγκόσμιας Ομοσπονδίας Καλαθοσφαίρισης, βρέθηκε στην καλύτερη πεντάδα της Εθνικής Ομάδας Ισπανίας των τελευταίων δυο δεκαετιών (2000-2020) σε Ευρωμπάσκετ.

Τίτλοι- Διακρίσεις

Συλλογικοί

Ζουβεντούτ Μπανταλόνα 
 FIBA EuroCup : (2006)
ULEB Cup: (2008)
Κύπελλο Ισπανίας: (2008)
3x Τουρνουά Καταλονίας: (2005, 2007, 2008)

Μπαρτσελόνα 

 Ευρωλίγκα: (2010)

 Πρωτάθλημα Ισπανίας : (2011)
2x Κύπελλα Ισπανίας: (2010, 2011)
2x Σούπερ Καπ Ισπανίας: (2009, 2010)
2x Τουρνουά Καταλονίας: (2009, 2010)

Εθνική Ισπανίας 
 1 Χάλκινο μετάλλιο Ευρωμπάσκετ Under-16: (2005)
 1 Ευρωμπάσκετ Under-16: (2006)
 1 Αργυρό μετάλλιο σε Ολυμπιακούς Αγώνες: (2008)
 1 Χάλκινο μετάλλιο σε Ολυμπιακούς Αγώνες: (2016)
 2 Χρυσά μετάλλια σε Ευρωμπάσκετ: (2009, 2011)
 2 Χάλκινα μετάλλια σε Ευρωμπάσκετ: (2013, 2017)
1 Χρυσό μετάλλιο σε Παγκόσμιο Κύπελλο: (2019)

Βραβεύσεις 
 MVP Ευρωμπάσκετ Under-16: (2006)
3x Ευρωπαίος νέος παίκτης της χρονιάς (2007, 2008, 2009)
Ανερχόμενος αστέρας στο Πρωτάθλημα Ισπανίας: (2007)
Ανερχόμενος αστέρας Ευρωλίγκα: (2010)
Mr. Europa: (2008)
2x Πρώτος στα κλεψίματα στο Πρωτάθλημα Ισπανίας: (2007, 2009)
 2x Καλύτερη πεντάδα στο Πρωτάθλημα Ισπανίας: (2008, 2010)
 Καλύτερος αμυντικός της χρονιάς στο Πρωτάθλημα Ισπανίας: (2009)
Πιο θεαματικός παίκτης στο Πρωτάθλημα Ισπανίας: (2010)
Καλύτερη ρούκι πεντάδα στο ΝΒΑ: (2012)
MVP Παγκόσμιου Κυπέλλου: (2019)
Καλύτερη πεντάδα Παγκόσμιου Κυπέλλου: (2019)
Καλύτερη πεντάδα στη εικοσαετία 2000-2020 σε Ευρωμπάσκετ για την Εθνική Ισπανίας: (2020)

Παραπομπές

Εξωτερικοί σύνδεσμοι
 

Ισπανοί καλαθοσφαιριστές
Πόιντ γκαρντ
Καλαθοσφαιριστές Εθνικής Ισπανίας
Καλαθοσφαιριστές Μπανταλόνα
Καλαθοσφαιριστές Μπαρτσελόνα
Καλαθοσφαιριστές Μινεσότα Τίμπεργουλβς
Καλαθοσφαιριστές Γιούτα Τζαζ
Καλαθοσφαιριστές Φοίνιξ Σανς
Καλαθοσφαιριστές Κλίβελαντ Καβαλίερς
Καλαθοσφαιριστές ισπανικών συλλόγων
Καλαθοσφαιριστές Πρωταθλήματος Ισπανίας
Καλαθοσφαιριστές αμερικανικών συλλόγων
Καλαθοσφαιριστές του NBA
Καλαθοσφαιριστές Παγκοσμίου Πρωταθλήματος 2014
Καλαθοσφαιριστές Παγκοσμίου Πρωταθλήματος 2010
Καλαθοσφαιριστές Παγκοσμίου Κυπέλλου 2019
Καλαθοσφαιριστές στους Θερινούς Ολυμπιακούς Αγώνες 2016
Καλαθοσφαιριστές στους Θερινούς Ολυμπιακούς Αγώνες 2008
Ισπανοί Ολυμπιονίκες
Παίκτες νικητές Ευρωμπάσκετ
Παίκτες νικητές Παγκοσμίου Κυπέλλου FIBA
Καλαθοσφαιριστές στους Θερινούς Ολυμπιακούς Αγώνες 2020
Ολυμπιονίκες της καλαθοσφαίρισης